Den nye type gris føder færre unger, til gengæld har de en lavere dødelighed.

For et par år siden fik Henrik Bovbjerg i Thy en god ide. Han ville satse på en ny type avlsgris, der føder færre men stærkere smågrise. Og på den måde mindske dødeligheden og brugen af medicin. - De her grise er langt mere robuste. De er lavet til det, vi gerne vil have i fremtiden, siger Henrik Bovbjerg, som er medejer af Bovbjerg Genetics i Nors ved Thisted. En af hans kunder er den økologiske svinebonde Bjarke Vester fra Erslev på Mors. Han kan godt få øje på fordelene ved den nye type gris. - De er større ved fødsel. De får de grise, de kan passe. De har 15-16 patter, så de kan passe 15-16 grise. I og med de er lidt større ved fødslen, får de en meget bedre start på livet. Vi har tre til fire procents lavere dødelighed på de her grise, siger Bjarke Vester. Det nye firma har efter et år allerede udsolgt både af økologisk og konventionelle grise. - Vi håber, at vi kan levere et avlsmateriale, der sikrer de danske svineproducenter, at grisene kan være her i mange år. Og at de har en lav fremstillingspris, men hvor man også gør det på en etiske måde, som sænker dødeligheden og mindsker forbruget af zink og medicin. Det er noget vi ved, bliver efterspurgt i fremtiden, siger Henrik Bovbjerg. Bovbjerg Genetics har i øjeblikket 1.100 konventionelle og 600 økologiske avlssøer.